एस्थर डुफ्लो
एस्थर डुफ्लो, एफबीए ( French: [dyflo]  ; जन्म 25 अक्टूबर 1972) एक फ्रांसीसी-अमेरिकी अर्थशास्त्री हैं, जो मैसाचुसेट्स इंस्टीट्यूट ऑफ टेक्नोलॉजी में गरीबी उन्मूलन और विकास अर्थशास्त्र की प्रोफेसर हैं। वे अब्दुल लतीफ जमील पॉवर्टी एक्शन लैब के सह-संस्थापक और सह-निदेशक हैं। उनका शोध घरेलू व्यवहार, शिक्षा, वित्त तक पहुंच, स्वास्थ्य और नीति मूल्यांकन सहित विकासशील देशों में सूक्ष्म आर्थिक मुद्दों पर केंद्रित है। 2019 में वे अर्थशास्त्र में नोबेल पुरस्कार की आज तक की सबसे कम उम्र की विजेता बन गईं। साथ ही, वे दूसरी महिला हैं जिन्हें यह प्रतिष्ठित पुरस्कार मिला है। इसे उन्होंने अभिजीत बनर्जी (उनके पति) और माइकल क्रेमर के साथ साझा किया। यह पुरस्कार देने के पीछे नोबेल समिति का तर्क था कि उन्होंने "ऐसे शोध किए जो वैश्विक ग़रीबी से लड़ने की हमारी क्षमता में काफ़ी सुधार करते है"।  इसके लिए वे यादृच्छिक नियंत्रण परीक्षण तकनीक का प्रयोग अर्थशास्त्र-सम्बंधी समस्याओं को समझने के लिए करने के लिए जानी जाती हैं।